חאמס רודריגס

אנביגאדו

חאמס שיחק בילדותו בקבוצת הילדים של דפורטס טולימה ואף הוליך אותה לאליפות המדינה בגיל 12, כאשר משמש כקפטן ומבליט את כישרונו. מועדון אנביגאדו שעקב אחריו החליט לתת לו את ההזדמנות לשחק עם הבוגרים כשהיה בן 14 בלבד, הודות לחוק שהיה קיים בעבר וחייב כל קבוצה לרשום לפחות שחקן אחד עד גיל 18 בהרכב הפותח. רודריגס שיחק שמונה משחקים באותו טורניר, אך קבוצתו ירדה לליגה השנייה. בעונה שלאחר מכן כבר היה חלק משמעותי יותר בקבוצה שזכתה באליפות הליגה השנייה, כשחאמס כובש 9 שערים ב-22 משחקיו. תודות להופעותיו, זומן לנבחרת קולומביה בכדורגל עד גל 17 שהעפילה לגביע העולם ב-2007 והיה השחקן הבולט בה.

באנפילד

בקיץ 2008 עבר בהשאלה לשנתיים לקבוצה הארגנטינאית באנפילד. ב-7 בפברואר 2009 ערך את הופעת הבכורה שלו, וב-27 בפברואר הבקיע את שער הבכורה שלו בניצחון 1:3 נגד רוסאריו סנטראל. בכך הפך לשחקן הזר הצעיר ביותר שערך בכורה וכבש בליגה הארגנטינאית כשהוא בן 17 בלבד. באפרטורה 2009 הפך לשחקן הרכב בקבוצה ושיחק בכל משחקי הקבוצה, וזכה עם הקבוצה באליפות ראשונה בתולדות המועדון. בכך הפך לשחקן הזר הצעיר ביותר שזוכה באליפות ארגנטינה בגיל 18. במהלך אותו טורניר כבש מספר שערים חשובים, כולל אחד מול ניואל'ס אולד בויס שהתמודדה מול באנפילד על התואר. בכך הפך חאמס לאחד מהשחקנים הטובים שלבשו את מדי המועדון והיו שותפים לזכייה ההיסטורית. בדצמבר 2009 אודינזה הציעה לבאנפילד 5 מיליון אירו, אך באנפילד דחתה את ההצעה. ב-2010 הבקיע את שער הבכורה שלו בגביע ליברטדורס, בניצחון 1-2 נגד מורליה המקסיקנית ואחר כך כבש שער מכריע בניצחון 1-4 על דפורטיבו קוואנקה האקוודורית. הוא הוסיף צמד בתיקו 2-2 מול נסיונל ובסך הכל סיים הופעת בכורה טובה במפעל הבכיר של היבשת עם 4 שערים בגיל 19 והפך לאחד מהכישרונות הצעירים הבולטים של דרום אמריקה.

פורטו

ב-6 ביולי 2010 עבר לפורטו תמורת 5.1 מיליון אירו וחתם ל-4 שנים סעיף שחרור של 30 מיליון אירו. ב-18 ביולי ערך את הופעת הבכורה שלו במשחק ידידות נגד מונסלר. ב-15 בדצמבר 2010, רודריגס הבקיע את שער הבכורה שלו באירופה בניצחון 1:3 נגד צסק"א סופיה. ב-18 במאי 2011 שיחקה פורטו בגמר הליגה האירופית מול ספורטינג בראגה, כשחאמס נכנס בדקות האחרונות ורואה את קבוצתו זוכה בגביע. הוא היה הקולומביאני השלישי בקבוצה, כאשר איתו שיתפו פעולה גם רדאמל פלקאו ופרדי גוארין. ארבעה ימים מאוחר יותר, בגמר הגביע הפורטוגזי מול ויטוריה דה גימארייש, הבקיע חאמס שלושער במשחק שנגמר בניצחון 2:6 של קבוצתו וזכה עם הקבוצה בגביע. כמה חודשים מאוחר יותר, אף השלים זכייה בסופר קאפ הפורטוגלי. ב-13 ביוני הוא חתם על חוזה חדש ל-5 שנים עם סעיף השחרור של 45 מיליון אירו. בעונתו הראשונה זכה עם קבוצתו בשלושה תארים חשובים: אליפות, גביע, והליגה האירופית. ב-29 בספטמבר כבש את שער הבכורה שלו בליגת האלופות, אך קבוצתו הפסידה לזניט סנט פטרסבורג 1-3. היה מועמד באותה עונה לפרס ה"גולדן בוי", השחקן המצטיין באירופה מתחת לגיל 21. בעונתו השנייה כבש 11 שערים ובישל 14 נוספים. לאחר עזיבתם של רדאמל פלקאו, פרדי גוארין והאלק, רודריגס קיבל יותר הזדמנויות בהרכב הפותח. הוא כבש בניצחון 0:1 נגד פריז סן-ז'רמן וסיים עם קבוצתו במקום הראשון בשלב הבתים של ליגת האלופות. בשני החודשים הראשונים של העונה זכה בתואר שחקן החודש. בסופו של דבר הפך לאחד השחקנים החשובים של הקבוצה כאשר כבש 32 שערים ובישל 39 ב-107 הופעות לאורך שלוש השנים שלו בפורטוגל.

מונקו

ב-24 במאי 2013 סוכמה העברתו של השחקן למונקו ל-5 שנים תמורת 45 מיליון אירו, הסכום השני הגבוה ביותר בהיסטוריה של העברות בכדורגל הפורטוגזי וכן השחקן הקולומביאני השני הכי יקר בהיסטוריה אחרי פלקאו. הוא החל כמחליף בקבוצה שאומנה על ידי המאמן קלאודיו רניירי שטען כי לחאמס יש בעיה במנטליות של משחקו שהיה פחות הגנתי מכפי שרצה המאמן האיטלקי. לאחר מספר משחקים שבהם בלט תודות לבישולים שהכין לחבריו לקבוצה, זכה גם במקום קבע בהרכב. בעונת 2013/2014 הבקיע 9 שערים, בישל 14 שערים וזכה בתואר מלך הבישולים של הליגה הצרפתית. הוא סייע לקבוצתו לסיים במקום השני בליגה המוליך לשלב הבתים של ליגת האלופות. הוא אף נבחר בסיום העונה לנבחרת השנה בליגה הצרפתית כשהוא השחקן הצעיר ביותר בנבחרת, בן 22 בלבד.

ריאל מדריד

ב-22 ביולי 2014, לאחר שרשם הצלחה במונדיאל 2014 בו הוכתר למלך השערים, עזב רודריגס את הליגה הצרפתית וחתם בריאל מדריד, אלופת אירופה באותה העת, על חוזה לשש שנים. כרטיס השחקן שלו נקנה ממונקו ב-80 מיליון אירו. בעסקה זאת היה לשחקן הקולומביאני היקר ביותר בכל הזמנים.
הופעת הבכורה שלו במשחק רשמי במדי ריאל הייתה במשחק הסופר קאפ האירופי שבו ניצחה הקבוצה 0:2 את סביליה, וזכתה בגביע. ב-20 באוגוסט כבש את שער הבכורה שלו במדי ריאל, במשחק הראשון של הסופרקאפ הספרדי נגד אתלטיקו מדריד. ב-16 בספטמבר כבש לראשונה במסגרת ליגת האלופות בניצחון על פ.צ. בזל 1-5. ב-20 בספטמבר כבש לראשונה במסגרת הליגה, בניצחון ריאל 2:8 על דפורטיבו לה קורוניה. ב-25 באוקטובר הופיע לראשונה במשחק הקלאסיקו מול ברצלונה ובישל שער אחד בניצחון 1-3. ב-1 בנובמבר רשם את הצמד הראשון שלו במדי ריאל בניצחון 0-4 על גרנדה. ב-20 בדצמבר הופיע בהרכב הקבוצה ששיחקה בגמר גביע העולם למועדונים מול סן לורנצו וניצחה 0-2. ב-4 בפברואר 2015, במשחק מול סביליה, נפצע רודריגס ונעדר מהמגרשים חודשיים. ב-5 באפריל חזר לשחק, ובישל שני שערים בניצחון הגדול של מדריד 1:9 על גרנדה. שלושה ימים לאחר מכן, כבש בניצחון הקבוצה 0:2 על ראיו ואיקאנו. את עונת הבכורה 2014/2015 הוא סיים בצורה נהדרת בקבוצה שכללה 17 שערים ו-18 בישולים בכל המסגרות ונכנס לנבחרת השנה של הליגה הספרדית ביחד עם חברו לקבוצה, כריסטיאנו רונלדו. חאמס גם היה הקשר שסיים עם הכי הרבה שערים ובישולים בליגה.
עונה לאחר מכן פוטר קרלו אנצ'לוטי מאימון הקבוצה וחאמס לא הסתדר כל כך עם המאמן החדש, רפאל בניטס, שבעצמו פוטר לאחר חצי עונה. את מקומו תפס זינדין זידאן, אך גם אצלו לא הצליח חאמס לתפוס מקום של קבע בהרכב על אף שסיפק הופעות טובות כשקיבל את ההזדמנות. בעונת 2016/17 הוא מיעט לשחק ועדיין סיים עם 11 שערים ו-13 בישולים, כולל שער בהפסד הביתי 2-3 לברצלונה והיה לקולומביאני הראשון שכובש בקלאסיקו.

באיירן מינכן

ב-11 ביולי 2017, לאחר זכייתו בליגת האלופות עם ריאל מדריד, הושאל לבאיירן מינכן לתקופה של שנתיים עם סעיף רכישה. חאמס כבש את שערו הראשון במדי באיירן במחזור החמישי בבונדסליגה ב-19 בספטמבר 2017 בניצחון 3-0 על שאלקה 04. למרות זאת, חאמס לא הצליח להתאקלם בתחילת העונה, בה סבל מפציעות. בהמשך, עם הגעת המאמן החדש יופ היינקס במקום קרלו אנצ'לוטי שפוטר, חאמס החל לתפוס מקום של קבע בהרכב, והיה חלק חשוב בזכייתה של באיירן מינכן באליפות הבונדסליגה, כשהוא משתף פעולה בהתקפת הקבוצה עם פרנק ריברי, אריין רובן, טיאגו אלקנטרה, ארתורו וידאל, רוברט לבנדובסקי ותומאס מולר. חאמס הגיע עם הקבוצה לחצי גמר ליגת האלופות מול הקבוצה לה הוא השתייך, ריאל מדריד. המשחק הראשון באליאנץ ארנה הסתיים בהפסד 2-1 של באיירן. בגומלין, הצטיין חאמס והבקיע את השער השני של באיירן בתיקו 2-2, ולא חגג את השער. תוצאה זו לא הספיקה לבאיירן שהודחה מהמפעל. חאמס הגיע עם הקבוצה גם לגמר הגביע הגרמני מול איינטרכט פרנקפורט. באיירן הפסידה בגמר זה בתוצאה 3-1.

נבחרת קולומביה

בצעירותו, היה רודריגס חלק מנבחרת הנוער של קולומביה והשתתף עימה בגביע העולם בכדורגל עד גיל 17 בשנת 2007. באוגוסט 2011 שיחק עם הנבחרת עד גיל 20 במונדיאליטו אותו אירחה קולומביה. עם שחקנים כמו סנטיאגו אריאס ולואיס מוריאל, הגיעה הנבחרת עד לרבע הגמר לפני שהודחה על ידי נבחרת מקסיקו. ב-11 באוקטובר 2011 ערך את הופעת הבכורה שלו בנבחרת הבוגרת בניצחון 1:2 נגד בוליביה, במסגרת מוקדמות מונדיאל 2014. ב-28 במאי 2012 הבקיע את שער הבכורה שלו בנבחרת במשחק ידידות מול גינאה אותו ניצחה קולומביה 1-7. ב-3 ביוני 2012 הבקיע את שער הבכורה הרשמי שלו בנבחרת בניצחון 0:1 נגד פרו, במסגרת מוקדמות מונדיאל 2014. בסך הכל שיחק 15 משחקים במהלך המוקדמות וכבש שלושה שערים.
רודריגס עזר לנבחרת לעלות למונדיאל 2014 לראשונה אחרי 16 שנים, ונכלל בסגל הנבחרת לקראת הטורניר. הוא כבש בשלושת המשחקים הראשונים של הנבחרת בטורניר, מול יוון, מול חוף השנהב ומול יפן, ונבחרתו העפילה מהמקום הראשון בבית לשלב שמינית הגמר לאחר שלושה ניצחונות. במשחק שמינית הגמר נגד אורוגוואי כבש צמד, כולל שער בבעיטה מחוץ לרחבה, ועזר לנבחרתו להעפיל לרבע גמר המונדיאל לראשונה בתולדותיה בו הודחה על ידי ברזיל בתוצאה 1:2 כשרודריגס כובש את השער המצמק. בסך הכל כבש שישה שערים שהכתירו אותו למלך השערים של מונדיאל 2014.
חאמס גם נכלל בסגל הנבחרת לקופה אמריקה 2015 שבו סיימה קולומביה בשלב רבע הגמר, אך הוא לא כבש. שנה מאוחר יותר, שיחק עם קולומביה בטורניר הקופה אמריקה 2016 וכבש שני שערים בשישה משחקים. קולומביה סיימה במקום ה-3 בטורניר. במהלך מוקדמות מונדיאל 2018 שיחק חאמס 13 משחקים, כבש שישה שערים, כולל שער במחזור האחרון מול פרו שנתן לקולומביה את הכרטיס למונדיאל ובישל ארבעה. חאמס זומן לסגל הסופי של קולומביה לקראת מונדיאל 2018 אך נפצע מספר ימים לפני תחילת הטורניר וכשירותו הייתה בספק. נכנס כמחליף במחצית השנייה מול יפן במשחק הפתיחה שבו הפסידה קולומביה 1-2. במשחק השני מול פולין היה בין המצטיינים כשהוא משחק את כל המשחק ואף מבשל פעמיים בניצחון 0-3. במשחק השלישי מול סנגל יצא במהלך המחצית הראשונה שוב בעקבות פציעה, שגם מנעה ממנו לשחק במשחק שמינית הגמר שבו הפסידה קולומביה לאנגליה בדו-קרב פנדלים והודחה מהטורניר.

חיים אישיים

בשנת 2011 נישא לשחקנית הכדורעף דניאלה אוספינה, אחותו של שוער נבחרת קולומביה דויד אוספינה. ב-29 במאי 2013 נולדה לזוג בת בשם סלומה. ב-2017 הם התגרשו.
בשנת 2019 רודריגס קיבל אזרחות ספרדית.